**Olav Skjevesland** (født 31. mai 1942 i Drøbak, død 8. september 2019) var en norsk teolog og biskop i Den norske kirke fra 1999 til 2012 og preses i Bispemøtet fra 2006 til 2010.

Liv og virke
------------

Skjevesland hadde teologisk embetseksamen (cand. theol.) fra Menighetsfakultetet fra 1967.

Skjevesland tjenestegjorde som hjelpeprest i Nordstrand prestegjeld i Oslo 1968–72, underviste som lektor ved Det norske diakonhjem 1972–74, arbeidet som studiesekretær i Den norske kirkes presteforening 1973–75 da han også var stipendiat ved Stiftelsen Kirkens Hus 1974–75. Fra 1975 til 1976 var Olav Skjevesland residerende kapellan i Kampen prestegjeld i Oslo, og deretter og frem til 1979 residerende kapellan i Nøtterøy prestegjeld i Tunsberg. 

I 1989 ble han kalt til stillingen som fakultetslektor ved Menighetsfakultetets praktisk teologiske semnar, deretter som rektor. I 1994 ble han utnevnt til Norges første professor i praktisk teologi. Han var også sentral i det internasjonale fagmiljøet innen homiletikk. 

Skjevesland var forfatter av en rekke artikler og bøker om forkynnelsens form, innhold og oppdrag. Blant hans bøker er *Tro og tradisjon i ny tid* fra 2003. Han var redaktør av Luthersk Kirketidende fra 1976 til 1998.

I 1998 ble han utnevnt til biskop av Agder (fra 2005 kalt Agder og Telemark). Skjevesland etterfulgte Halvor Bergan som gikk av den 1. januar 1999. Han var preses i Bispemøtet (*primus inter pares* - den fremste blant likemenn) fra 2006 til 2010. 

Hans ektefelle, Anne Katrine Skjevesland, døde i 2009.

Olav Skjevesland gikk av med pensjon i 2012. Etter hans tid som biskop vedtok sentralstyret for Presteforeningen at Den norske kirke burde innføre vigselsliturgi for samkjønnede par. Skjevesland meldte seg da ut av foreningen etter 44 års medlemskap.

I sine minneord skrev biskop og preses i Bispemøtet Helga Haugland Byfuglien at Skjevesland har satt dype spor etter seg i kirkebildet og særlig i forkynnelsen. Ikker bare gjennom egne prekener og homiletiske artikler, men også gjennom de mange bøkene med kommentarer og refleksjoner til alle prekentekstene i kirkeåret. Hans innsikt og språkføring har vært en viktig inspirasjon. Hans bøker har virkelig blitt det noen av titlene lovet: *Ord til tro* og *Ord til vekst*. Han var en dyktig fagteolog med en tydelig stemme i den kirkelige, akademiske og samfunnsmessige samtalen.

Skrifter i utvalg
-----------------

* *Levende kirke. Om nådegaver, tjenester og menighetsbygging.* Luther, Oslo 1984.
* *Huset av levende steiner. En teologi for menighetsoppbygging.* Verbum, Oslo 1993.
* *Det skapende ordet. En prekenlære.* Universitetsforlaget, Oslo 1995; 2. opplag 1997.
* *Morgendagens menighet ledelse og livsform.* Verbum, Oslo 1998.
* *Tro og tradisjon i ny tid. Kirken ved et tideverv.* Luther, Oslo 2003.

Referanser
----------

1. ↑   Dagen, Tore Hjalmar Sævik, «Biskop Olav Skjevesland er død», utgitt 9. september 2019, besøkt 9. september 2019[Hentet fra Wikidata]
2. ↑  Biskop Olav Skjevesland er død[*død lenke*] - Dagen 9. september 2019
3. ↑  Tidligere biskop Olav Skjevesland er død - Aftenposten 9. september 2019
4. ↑  Bjørnevik, Håvard (23. mars 2009). «Anne Katrine Skjevesland er død». *Fædrelandsvennen* **(norsk)**. Besøkt 9. mai 2017. [*død lenke*]
5. ↑  Biskop med homo-protest - Bergensavisen 17. januar 2014
6. ↑  Minneord av biskop og preses i Bispemøtet Helga Haugland Byfuglien i Aftenposten 16. september 2019
7. ↑  Nordens verdifestival/Protestfestivalen: Minneord over Olav Skjevesland (1942-2019) - protestfestvalen.no 9. september 2019, Klassekampen 20. september 2019

Eksterne lenker
---------------

* Om Olav Skjevesland hos Kirken.no


|  |  |  |
| --- | --- | --- |
| Forgjenger:**Finn Wagle** | **Preses i Den norske kirke**(2006–2010) | Etterfølger:**Helga Haugland Byfuglien** |
| Forgjenger:**Halvor Bergan** | **Biskop i Agder og Telemark**(1999–2012) | Etterfølger:**Stein Reinertsen** |

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI
 |